**Soarele de la miezul nopții**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Păstrează tu din cerul meu o parte

Și-nalță zmeie atunci când sunt departe,

Fă din albastrul lui o amintire

Pe care-un om, cândva, o s-o respire

Ca pe un aer proaspăt dimineața...

Vom licita cu îndrăzneală viața

Și moartea, strecurându-ne prin gene

Fiole cu lumini siberiene.

Dar mai târziu, sub streșinile serii,

Vom căuta emoțiile verii,

Brăzdând cu stele oarbe veșnicia

Pe care timpu-și scrie poezia.

- Aș vrea din cerul tău mai multe stele

S-aprind pe-aleea gândurilor mele,

Din ochii lor să împrumut culoare,

Pe bolta nopții desenând un soare

Să-mi construiască punți de vers în ploaie,

Tu să pășești pe ele în odaie

Și amândoi plutind prin poezie

Să ne dezbrace-a slovei fantezie

Că numai licitând la jocul sorții

Vom lumina și pe tărâmul morții,

Iubirea ne va fi mereu făclia,

Ce ne va ține vie poezia.

Liliana Trif Ioan Grigoraș